Vyf vas ná vragmotor gekaap wordDie Isuzu-voertuig waarin van die gesteelde goedere gevind is. (Foto: Verskaf deur EMPD) Vyf buitelanders is Saterdagoggend in hegtenis geneem nadat ŉ vragmotor Vrydag omstreeks 19:00 op die R21 in Irene, Pretoria, gekaap is. Hoofsupt. Wilfred Kgasago, woordvoerder van die Ekurhuleni Metropolisie (EMPD), sê die vragmotor het ŉ vrag ter waarde van R2 miljoen op gehad wat bestaan het uit seep, tandepasta, tandeborsels, en ander sanitêre ware. Die vragmotor was op pad na Botswana toe ŉ onbekende aantal kapers toegeslaan en die voertuig met sy vrag gekaap het. “Vanoggend omstreeks 08:00 het die EMPD se Swat-span met behulp van ŉ opsporingstelsel die vragmotor op die R25 in Bapsfontein opgespoor, maar die vrag was skoonveld. Die EMPD se gemeenskapskakelingseenheid het inligting by informante ontvang wat beamptes na twee plekke in Kempton Park gelei het,” sê Kgasago. Vier van die vyf verdagtes wat in hegtenis geneem is. (Foto: Verskaf deur EMPD) Hy sê gesteelde goedere is by ŉ huis in Lightningstraat opgespoor waar drie verdagtes in hegtenis geneem is. Terwyl beamptes op die toneel besig was, het hulle gesien hoe ŉ Isuzu-voertuig verby ry met nog van die gesteelde goedere agter op. “Die Isuzu is agternagesit en voorgekeer en ŉ groot hoeveelheid van die vermiste vrag is op die voertuig gevind. Die twee insittendes in die voertuig is ook in hegtenis geneem,” sê Kgasago. Hy sê die res van die gesteelde goedere is uiteindelik by ŉ huis in Marsstraat in Rhodesfield opgespoor. Al die goedere is aan die eienaars terugbesorg. “Die vyf verdagtes, drie Zimbabwiërs, een Malawiër en een Nigeriër, tussen 26 en 36 jaar oud, is aangekla van die besit van gesteelde goedere. Hulle sal binnekort in die hof verskyn.